S. Janiš, poslanec: (2003-06-25):
Správu prerokovali Výbor Národnej rady pre financie, rozpočet a menu a Výbor Národnej pre hospodárstvo, privatizáciu a podnikanie. Iné výbory Národnej rady správu neprerokovali. Poslanci, ktorí nie sú členmi uvedených výborov, neoznámili gestorskému výboru svoje stanoviská. Výbory, ktorým bola pridelená parlamentná tlač na prerokovanie, zaujali tieto stanoviská. Výbor pre financie, rozpočet a menu súhlasí so správou a odporučil Národnej rade správu schváliť. Výbor pre hospodárstvo, privatizáciu a podnikanie odporučil Národnej rade Slovenskej republiky správu zobrať na vedomie. Pozmeňujúce a doplňujúce návrhy výborov a poslancov v parlamentnej tlači neboli predložené. Gestorský výbor na základe rokovaní výborov Národnej rady, ktorým bola správa pridelená, odporúča Národnej rade Slovenskej republiky správu o činnosti Úradu pre reguláciu sieťových odvetví za rok 2002 schváliť a prijať uznesenie, ktoré je v prílohe spoločnej správy gestorského výboru. Pán predsedajúci, prosím, otvorte rozpravu. P. Rusko, podpredseda NR SR: Ďakujem pekne, pán poslanec. Otváram rozpravu. Konštatujem, že sa do rozpravy písomne nikto neprihlásil. Dávam možnosť prihlásiť sa ústne. Ďakujem, nikto sa neprihlásil. Končím možnosť prihlásiť sa ústne do rozpravy a vyhlasujem rozpravu za skončenú. Prerušujem rokovanie o tomto bode programu. Ďakujem pánovi predsedovi a pánovi poslancovi. Ďalším bodom programu je výročná správa o činnosti Fondu detí a mládeže a ročná účtovná uzávierka za rok 2002 . Materiál ste dostali ako tlač 257 a spoločnú správu máte ako tlač 257a. Dávam slovo predsedovi Rady Fondu detí a mládeže pánovi Rastislavovi Dikantovi a prosím ho, aby materiál uviedol. Pán predseda, máte slovo. R. Dikant, predseda Rady Fondu detí a mládeže: Vážený pán predsedajúci, panie poslankyne, páni poslanci, dobrý večer prajem. Fond detí a mládeže v zmysle zákona č. 189/1993 Z. z. o Fonde detí a mládeže v znení neskorších predpisov predkladá parlamentu na schválenie výročnú správu o Fonde detí a mládeže, ktorá obsahuje samotnú výročnú správu, informácie o prostriedkoch poskytovaných Fondom detí a mládeže a ročnú účtovnú uzávierku Fondu detí a mládeže za rok 2002. Výročná správa sa venuje podstatnej aktivite Fondu detí a mládeže za minulý rok. Ten v zmysle uznesení vlády Slovenskej republiky previedol majetok Fondu detí a mládeže v účtovnej hodnote 607,178 mil. na novovzniknutú Nadáciu mládeže Slovenska, ktorú založilo ministerstvo školstva spolu s Radou mládeže Slovenska a Študentskou radou vysokých škôl. Podstatné aktivity v tom roku súviseli s vysporiadaním majetku a so samotným prevodom majetku Fondu detí mládeže na spomínanú nadáciu. Napriek tomu Fond detí a mládeže v minulom roku poskytol prostriedky z majetku fondu detským a mládežníckym organizáciám, ako aj ostatným neziskovým organizáciám, a to v sume 2,445 mil. korún, a to spôsobom takým, že im poskytol zľavnený nájom vo svojich priestoroch. Fond detí a mládeže v minulom roku v rámci rozpočtu hospodáril s tržbami a výnosmi vo výške 25,666 mil., nákladmi vo výške 633,511 mil. a výdavkami vo výške 6,69 mil. Na základe uvedeného môžem konštatovať, že realizáciou predmetných uznesení vlády a prevodom majetku Fondu detí a mládeže do Nadácie mládeže Slovenska zanikla opodstatnenosť existencie fondu. Fond momentálne je v útlme. Na konci účtovného obdobia, teda koncom roka 2002 zostal v majetku fondu majetok v účtovnej hodnote 36,219 947 mil. korún a momentálne sa nachádza v parlamente návrh ministra školstva na zrušenie Fondu detí a mládeže. Ďakujem. P. Rusko, podpredseda NR SR: Ďakujem pekne pánovi predsedovi. Dávam slovo poverenej členke výboru pre vzdelanie, vedu, šport a mládež, kultúru a médiá poslankyni pani Rusnákovej a prosím ju, aby podala správu o výsledku prerokovania materiálu vo výboroch. E. Rusnáková, poslankyňa: Vážený pán predsedajúci, vážené kolegyne, kolegovia, dovoľte mi predniesť správu výborov Národnej rady Slovenskej republiky k tlači 257. Výročná správa o činnosti  Fondu detí a mládeže a ročná účtovná uzávierka za rok 2002 je predkladaná v súlade s § 10 ods. 4 zákona NR SR č. 189/1993 Z. z. o Fonde detí a mládeže v znení neskorších predpisov. Predseda NR SR rozhodnutím č. 226 zo 7. mája 2003 pridelil výročnú správu o činnosti Fondu detí a mládeže a ročnú účtovnú uzávierku za rok 2002 na prerokovanie Výboru NR SR pre financie, rozpočet a menu a Výboru NR SR pre vzdelanie, vedu, šport a mládež, kultúru a médiá v termíne do 13. júna 2003. Za gestorský  výbor určil výbor pre vzdelanie, vedu, šport a mládež, kultúru a médiá. Oba výbory predmetnú správu prerokovali. Výbor NR SR pre financie, rozpočet a menu v prijatom uznesení vyslovil súhlas s výročnou správou o činnosti Fondu detí a mládeže a s ročnou účtovnou uzávierkou za rok 2002 a odporučil Národnej rade výročnú správu o činnosti Fondu detí a mládeže a ročnú účtovnú uzávierku za rok 2002 schváliť. Výbor NR SR pre vzdelanie, vedu, šport a mládež, kultúru a médiá vyslovil ako gestorský výbor súhlas s predloženou výročnou správou o činnosti Fondu detí a mládeže a s ročnou účtovnou uzávierkou za rok 2002 s týmito výsledkami: Výnosy sú vo výške 25,668 mil. korún, náklady sú vo výške 633,511 mil. korún. Odporučil NR SR výročnú správu o činnosti Fondu detí a mládeže a ročnú účtovnú uzávierku za rok 2002 prerokovať, schváliť a vysloviť súhlas, aby mohol výročnú správu o činnosti Fondu detí a mládeže a ročnú účtovnú uzávierku za rok 2002 predložiť a v rozprave vystúpiť predseda Rady Fondu detí a mládeže. Predmetná spoločná správa  výborov bola prerokovaná 17. júna pod č. 95. Návrh uznesenia máte ako súčasť predmetnej spoločnej správy. Ďakujem. P. Rusko, podpredseda NR SR: Ďakujem pekne, pani poslankyňa. Otváram rozpravu. Konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Ďakujem. Konštatujem, že sa nikto neprihlásil ústne. Končím možnosť prihlásiť sa do rozpravy a vyhlasujem rozpravu za skončenú. Ďakujem pánovi predsedovi, pani poslankyni. Prerušujem rokovanie o tomto bode programu. Ďalším bodom programu je petícia proti návrhu novely Zákonníka práce týkajúca sa zníženia ochrany zamestnaneckých práv adresovaná Národnej rade Slovenskej republiky. Petíciu ste dostali ako tlač 272. Prosím poverenú členku výboru pre sociálne veci a bývanie poslankyňu Ľubicu Navrátilovú, aby podala informáciu o prerokovaní petície a stanovisko výboru. Ľ. Navrátilová, poslankyňa: Vážený pán predsedajúci, kolegyne, kolegovia, dovoľte, aby som vám podala informáciu Výboru Národnej rady Slovenskej republiky pre sociálne veci a bývanie o prerokúvaní petície proti návrhu novely Zákonníka práce, týkajúcej sa zníženia ochrany zamestnaneckých práv. Dňa 20. mája 2003 bola Kancelárii Národnej rady Slovenskej republiky odovzdaná petícia proti návrhu novely Zákonníka práce, týkajúca sa zníženia ochrany zamestnaneckých práv adresovaná Národnej rade Slovenskej republiky. V súlade s postupom stanoveným § 133 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov ju Kancelária Národnej rady Slovenskej republiky zaevidovala a preverila, či spĺňa náležitosti v zmysle zákona o petičnom práve. Preverovaním sa zistilo, že petícia spĺňa predpísané náležitosti, a preto ju predseda Národnej rady Slovenskej republiky svojím rozhodnutím č. 241 z 29. mája 2003 postúpil Výboru Národnej rady Slovenskej republiky pre sociálne veci a bývanie na prerokovanie a zaujatie stanoviska. Výbor prerokoval predmetnú petíciu za účasti zástupcu petičného výboru Eugena Škultétyho na svojej 15. schôdzi dňa 12. júna 2003 a konštatoval, že z 208 184 podpisov občanov bolo uznaných 103 914 podpisov občanov, ktorí žiadajú poslancov Národnej rady Slovenskej republiky, aby pri hlasovaní o vládnom návrhu Zákonníka práce zohľadnili vôľu občanov vyjadrenú v petícii. Výbor konštatoval, že petícia proti návrhu novely Zákonníka práce, týkajúca sa zníženia ochrany zamestnaneckých práv bola pridelená na prerokovanie a zaujatie stanoviska Výboru Národnej rady Slovenskej republiky pre sociálne veci a bývanie po schválení vládneho návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov. Výbor uznesením č. 105 z 12. júna 2003 konštatoval, že poslanci Národnej rady Slovenskej republiky vyjadrili hlasovaním o vládnom návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov, svoj názor a stanovisko aj k požiadavkám uvedeným v petícii. Národná rada Slovenskej republiky  uvedený vládny návrh zákona schválila 21. mája 2003 v znení pozmeňujúcich a doplňujúcich návrhov zo spoločnej správy výborov a poslancov z rozpravy. Výbor v uvedenom uznesení odporúča Národnej rade Slovenskej republiky petíciu proti návrhu novely Zákonníka práce, týkajúcu sa zníženia ochrany zamestnaneckých práv prerokovať a vziať na vedomie s tým, že poslanci Národnej rady Slovenskej republiky svoj názor a stanovisko k požiadavkám občanov vyjadreným v petícii vyjadrili svojím hlasovaním o vládnom návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov. Výbor Národnej rady Slovenskej republiky pre sociálne veci a bývanie odporučil na svojej 15. schôdzi dňa 12. júna 2003, aby Národná rada Slovenskej republiky prijala uznesenie, ktoré je prílohou tejto informácie. Pán predsedajúci, skončila som, ďakujem. P. Rusko, podpredseda NR SR: Ďakujem pekne. Pani poslankyňa, zaujmite miesto pre navrhovateľov. Súčasne vás prosím, aby ste plnili aj funkciu spravodajcu v tomto bode programu. Otváram rozpravu. Do rozpravy písomne sa nehlásil nikto. Ústne sa tiež nikto nehlási. Uzatváram možnosť prihlásiť sa do rozpravy. Ďakujem. Vyhlasujem rozpravu za skončenú. Prerušujem rokovanie o tomto bode programu. V programe pokračujeme informáciou ministra zahraničných vecí Slovenskej republiky o realizácii článkov dotýkajúcich sa kultúry v platných medzivládnych zmluvách Slovenskej republiky za roky 2000 – 2002 . Dávam slovo ministrovi zahraničných vecí Slovenskej republiky pánovi Eduardovi Kukanovi, aby informáciu uviedol.